钦定古今图书集成/理学汇编/学行典/第285卷 > 刘勰新论 > 《丁鸿传论》后汉·书
## 钦定古今图书集成/理学汇编/学行典/第285卷 > 刘勰新论 > 《丁鸿传论》后汉·书

论曰：孔子曰：“泰伯三以天下让，民无德而称焉。”孟子
曰：“闻伯夷之风者，贪夫廉，懦夫有立志。”若乃泰伯以
天下而违周，伯夷率洁情而去国，并未始有其让也。
故泰伯称至德，伯夷称贤人。后世闻其让而慕其风，
徇其名而昧其致，所以激诡行生而取与妄矣。至夫
邓彪、刘恺让其弟以取义，使弟受非服，而己厚其名，
于义不亦薄乎？君子立言，非苟显其理，将以启天下
之方悟者；立行非独善其身，将以训天下之方动者。
言行之所开塞，可无慎哉！原丁鸿之心主于忠爱乎？
何其终悟而从义也？异夫数子，类乎徇名者焉。